টেন্নেতি হেমালতা

**টেন্নেতি হেমালতা**, (১৫ নভেম্বর ১৯৩৫ - ১৯৯৭), যিনি **লতা** নামে বেশি পরিচিত, ভারতের অন্ধ্র প্রদেশের একজন তেলুগু লেখিকা। তিনি একজন প্রখ্যাত এবং প্রভাবশালী লেখিকা ছিলেন যিনি একজন শিক্ষিত নিয়োগী ব্রাহ্মণ মহিলার দৃষ্টিকোণ থেকে বিভিন্ন পরিস্থিতি নিয়ে লিখেছেন। 'গলিপাদগালু নীতিবুদাগালু'-র মতো তাঁর কিছু উপন্যাস বিতর্কের জন্ম দিয়েছিল। তিনি একজন উদারপন্থী লেখিকা হলেও, তাঁর লেখার ভিত্তি ছিল ঐতিহ্যের।

## জীবনী
হেমালতা ১৯৩৫ সালের ১৫ই নভেম্বর অন্ধ্রপ্রদেশের বিজয়ওয়াড়ায় নিভানুপদী বিশালক্ষী এবং নারায়ণ রাওয়ের ঘরে জন্মগ্রহণ করেন। তাঁর পুরো নাম ছিল জানকী রমা কৃষ্ণবেণী হেমালতা। তিনি পঞ্চম শ্রেণী পর্যন্ত আনুষ্ঠানিকভাবে পড়াশোনা করেছিলেন এবং পরে বাড়িতে সংস্কৃত, তেলুগু এবং ইংরেজি ক্লাসিক অধ্যয়ন করেছিলেন। নয় বছর বয়সে তিনি টেন্নেতি অচ্যুতারামাইয়ার সাথে বিবাহ বন্ধনে আবদ্ধ হন, অচ্যুতারামাইয়া তাঁর চেয়ে সাত বছরের বড় ছিলেন এবং একটি দুরারোগ্য ব্যাধিতে ভুগছিলেন। হেমালতার বাবা ৩২ বছর বয়সে মারা যান, সেইসময় তাঁর মা সন্তানসম্ভবা ছিলেন। একটি পুত্র সন্তান জন্ম নেয় (জন্ম ৪ঠা জুন ১৯৪৪, তাঁর বাবার মৃত্যুর পর)। তার নাম দেওয়া হয়েছিল নিভানুপদী সূর্য প্রকাশ রাও (পিতামহের নামে তাঁর নামকরণ করা হয়েছিল) এবং ২০০৪ সালে গুন্টুরের আচার্য নাগার্জুন বিশ্ববিদ্যালয়ে জৈব রসায়নের অধ্যাপক হিসেবে তিনি অবসর গ্রহণ করেন।

## কর্মজীবন

১৯৫৫ সালে, বিজয়ওয়াড়ায় অবস্থিত অল ইণ্ডিয়া রেডিও স্টেশনের ঘোষক হিসেবে হেমালতা তাঁর কর্মজীবন শুরু করেন। তিনি রেডিও নাটকে অংশগ্রহণ করেন। পরে তিনি চলচ্চিত্রে অভিনয় করেন এবং সংলাপ লেখেন। তাঁর প্রথম রেডিও নাটক ছিল *শিলা হৃদয়ম* ("পাথরের হৃদয়") যা ১৯৫২ সালে ডেকান রেডিওতে প্রচারিত হয়। তিনি সঙ্গীতজ্ঞ মঙ্গলমপল্লি বালমুরলী কৃষ্ণেরও একজন ভক্ত ছিলেন এবং তাঁর লেখা কিছু গানে বালমুরলী সুর দিয়েছিলেন।

হেমালতার স্বামীর শারীরিক অবস্থা, সিজারিয়ান অপারেশনের মাধ্যমে দুটি কঠিন প্রসব (প্রথম পুত্র টেন্নেতি নারায়ণ রাও ১৯৫৬ সালে এবং দ্বিতীয় পুত্র টেন্নেতি মোহন বংশী ১৯৬৩ সালে জন্মগ্রহণ করেছিলেন) এবং আর্থিক সমস্যার কারণে তিনি অল্প বয়সেই জীবনের দর্শন নিয়ে চিন্তাভাবনা করতে শুরু করেছিলেন। তিনি তাঁর *অন্তরঙ্গ চিত্রম* বইয়ে উল্লেখ করেছেন যে, অল্প বয়সেই জীবন ও মৃত্যু সম্পর্কে তাঁকে গভীর প্রশ্নের মুখোমুখি হতে হয়েছিল।

তিনি ১৯৯৭ সালে ৬৫ বছর বয়সে মারা যান।

## সাহিত্যিক জীবন
হেমালতা তাঁর উপন্যাস, *গালি পদগালু, নীতি বুদাগালু* *[[Kites and Water Bubbles|ঘুড়ি এবং জলের বুদবুদ]]*-এ পুরুষদের দ্বারা পতিতাদের ওপর নিষ্ঠুরতা এবং পতিতাদের রোগে আক্রান্ত হওয়া বর্ণনা করেছেন। বইয়ের বিষয়বস্তুর জন্য যথেষ্ট সমালোচনা সত্ত্বেও, তিনি পরে *রক্তপঙ্কম* নামে আরেকটি উপন্যাসে একই বিষয়টি আবার আরও বিশদভাবে আলোচনা করেছেন।

তাঁর অন্য কিছু কাজ, আধা-আত্মজীবনীমূলক কথাসাহিত্য *মোহনবাঁশি*, এবং *অন্তরঙ্গ চিত্রম*, তাঁর জীবন সম্পর্কে বিশদ বিবরণ দেয়। ১৯৮০-এর দশকে, তিনি মুপ্পালা রঙ্গনায়কম্মার *রামায়ণ বিষয় বৃক্ষম*-এর খণ্ডন হিসাবে *রামায়ণ বিশ্বরুক্ষ খণ্ডনা* বইটি লিখেছিলেন, এটি নিজেই বিশ্বনাথ সত্যনারায়ণের *শ্রীমদ রামায়ণ কল্পবরুক্ষম*-এর প্রতিক্রিয়া। *প্রিয়থামুডু* লেখাটি হায়দ্রাবাদের ষষ্ঠ নিজাম মীর মাহবুব আলি খানের জীবনের ওপর রচিত।

ব্যক্তিগত চিঠিতে হেমালতা বলেছিলেন যে, "আমি ১০৫টি উপন্যাস, ৭০০টি রেডিও নাটক, ১০০টি ছোটগল্প, দশটি মঞ্চনাটক, পাঁচটি সাহিত্য প্রবন্ধ, দুটি সাহিত্য সমালোচনার খণ্ড এবং *লতা ব্যাসালু*-র একটি খণ্ড, পাশাপাশি ২৫টি *চরিত্র কান্দানী প্রেমা কথালু* কবিতা লিখেছি।"

## আংশিক গ্রন্থপঞ্জি

### উপন্যাস

* *গালি পদগালু - নীতি বুদাগালু*
* *রক্ত পঙ্কম*
* *ব্রাহ্মণ পিল্লা*
* *মোহনা বংশী*
* *নীহারিকা*
* *দেইয়ালু লেভু?*
* *পাঠাভিহীনা*
* *তিরাগাবাদিনা দেবতালু*
* *জীবনা শ্রাবন্তী*
* *ভগবানতুদি পঞ্চায়েতি*
* *ওমর খৈয়াম*
* *চারিত্রা হিনুলু*
* *কালাম ক্রাচিনা কাদাপাতা*
* *প্রিয়থামুডু*
* *সীতা জীবিঞ্চে ভুন্ডি*
* *রামায়ণ বিষবৃক্ষ খন্দনা*
* *ভারিজা*
* *প্রেমা রহিত্যমলো স্ত্রী*
* *নীলিনেডালাউ*
* *নাটি*
* *এদারি পুভুলু*
* *মাথাহরি*
* *মন্ত্রী বাণী*
* *ঘোষক কৃষ্ণ ভেণী*

### নন-ফিকশন

* *উহাগানম, ৫ খণ্ড*
* *অন্তরাঙ্গ চিত্রম*
* *লতা ব্যাসালু*
* *রামায়ণ বিশ্বরুক্ষা খন্দনা*
* *লতা রামায়ণম*

## পুরস্কার

* হেমালতা ১৯৬৩ সালে গৃহলক্ষ্মী স্বর্ণকঙ্কনম উপাধিতে ভূষিত হন।
* অন্ধ্র বিশ্ববিদ্যালয় তাঁকে কলাপ্রপূর্ণ ডক্টরেট ডিগ্রি দিয়ে সম্মানিত করে।
* ১৯৮১ সালে অন্ধ্রপ্রদেশ সরকার তাঁকে "অসাধারণ নারী পুরস্কার" প্রদান করে।
* তিনি বিশ বছর ধরে অন্ধ্রপ্রদেশ সাহিত্য একাডেমির সদস্য ছিলেন।

## তথ্যসূত্র

### সূত্র

* *অন্তরঙ্গ চিত্রম*, লতা, বংশী প্রচুরানালু, বিজয়ওয়াড়া, 1965।

## বহিঃসংযোগ

* 'কাইটস অ্যাণ্ড ওয়াটার বাবলস', ''গালি পদগালু-এর ইংরেজি অনুবাদ - নিদাদাভোলু মালাথির নীতি বুদাগালু'' 

বিষয়শ্রেণী:তেলুগু লেখিকা
বিষয়শ্রেণী:২০শ শতাব্দীর ভারতীয় লেখিকা
বিষয়শ্রেণী:অন্ধ্রপ্রদেশের লেখিকা
বিষয়শ্রেণী:২০শ শতাব্দীর ভারতীয় ঔপন্যাসিক
বিষয়শ্রেণী:তেলুগু লেখক
বিষয়শ্রেণী:১৯৯৭-এ মৃত্যু
বিষয়শ্রেণী:১৯৩৫-এ জন্ম